
REPUBLIKA HRVATSKA		
OPĆINSKI PREKRŠAJNI SUD U ZAGREBU	
Zagreb, Avenija Dubrovnik 8
Poslovni broj:  Pp-6364/2026

U   I M E   R E P U B L I K E   H R V A T S K E 

P R E S U D A

	Općinski prekršajni sud u Zagrebu, po sutkinji Antoniji Golac, uz sudjelovanje Senke Višekruna kao zapisničarke, u prekršajnom predmetu protiv okrivljenika Tomislava Balabanića, zbog prekršaja kažnjivog po čl.229. st.3. i st.7. Zakona o sigurnosti prometa na cestama ("Narodne novine" 67/2008., 48/2010., 74/2011., 80/2013., 158/2013., 92/2014., 64/2015., 108/2017., 70/2019., 42/2020., 85/2022., 114/2022.), povodom prekršajnog naloga izdanog od PUZ-a, I. postaje prometne policije Zagreb, klasa: 211-07/26-3/4386, urbroj:  511-19-44-25-1 od 24. ožujka 2026., dana 11. svibnja 2026.,  

p r e s u d i o   j e
I.
Temeljem odredbe čl.181.toč.3. Prekršajnog zakona (NN 107/07, 39/13, 157/13, 110/15, 70/17, 118/18 i 114/22) ODBIJA SE OPTUŽBA protiv:

Okrivljenika: Tomislava Balabanića, OIB: 52793492012, rođ. 3. ožujka 1981. u Đakovu, s prebivalištem u Zagrebu, Ulica grada Chicaga 19, 
                                                       
da bi 20. listopada 2025. u 00.00 sati u Zagrebu, Vjekoslava Heinzela 98, kao vlasnik vozila, na zahtjev – obavijest o prometnom prekršaju klasa: 211-07/25-8/273796, ur.broj: 511-19-44-25-1, u roku od 15 dana, a koji rok je tekao od 3. listopada 2025. do 19. listopada 2025., nije dostavio vjerodostojne podatke o osobi kojoj je bilo povjereno na upravljanje vozilo M1, marke Hyundai, reg. oznake ZG 8930-JB, dana 21. rujna 2025., 

dakle, da bi počinio prekršaj iz čl.229. st.3. i st.7. Zakona o sigurnosti prometa na cestama,

II. Na temelju odredbe čl.140.st.2. Prekršajnog zakona, troškovi prekršajnog postupka padaju na teret proračunskih sredstava Suda.

Obrazloženje 

	1. PUZ, I. postaja prometne policije Zagreb izdala je dana 24. ožujka 2026. prekršajni nalog klasa: 211-07/26-3/4386, urbroj:  511-19-44-25-1 zbog djela prekršaja činjenično i pravno opisanog u izreci ove presude, na koji nalog je okrivljenik  pravovremeno uložio prigovor.
2. U svom prigovoru je okrivljenik naveo da se prekršajni nalog broj gornji odnosi na obavijest o počinjenom prekršaju Klasa: 211-07/25-8/273796 od 22. rujna 2025 te da je on dana 3. listopada 2025 platio kaznu po navedenoj obavijesti u dežurstvu I PPRP Zagreb kod šefa smjene Milana Špoljarića, unutar tri dana od primitka obavijesti o počinjenom prekršaju. U prilogu prigovora je dostavio i presliku navedene uplatnice te zatražio od tužitelja da odustane od prekršajnog naloga klasa: 211-07/26-3/4386, urbroj:  511-19-44-25-1.
3. Izdavatelj prekršajnog naloga je dopisom klasa: 211-07/26-3/4389, ur.broj: 511-19-44-25-4 od 23. travnja 2026. izvijestio sud da odustaju od prekršajnog naloga zbog toga što je nakon podnošenja utvrđeno da je okrivljenik uredno u zakonskom roku od tri dana platio pola izrečene novčane kazne po obavijesti o počinjenom prekršaju u iznosu od 30,00 eura dana 3. listopada 2025.
4. Kako je odredbom čl. 181.toč.3.  Prekršajnog zakona  propisano da će sud donijeti presudu kojom se optužba odbija kad tužitelj tijekom postupka odustane od optužnog prijedloga, odlučeno je kao u izreci.
5. Na temelju odredbe čl. 140. st. 2. Prekršajnog zakona, troškovi prekršajnog postupka padaju na teret proračunskih sredstava Suda.

Zagreb, 11. svibnja 2026.
     
   Zapisničar  								  Sudac
[bookmark: _GoBack]Senka Višekruna							    Antonija Golac  

		
POUKA O PRAVNOM LIJEKU:

Protiv ove presude tužitelj ima pravo žalbe u roku 8 (osam) dana od dana primitka prijepisa presude. Žalba se podnosi ovom Sudu na adresu: Zagreb, Avenija Dubrovnik 8, pozivom na gornji broj, u dva istovjetna primjerka. O žalbi odlučuje Visoki prekršajni sud RH.  

DOSTAVNA NAREDBA:
1. Okrivljenik: Tomislav Balabanić, Zagreb, Ulica grada Chicaga 19
2. tužitelj: PUZ, I. postaja prometne policije Zagreb
3. spis 




image1.png




